Návrh
zmien a doplnení Legislatívnych pravidiel vlády Slovenskej republiky

Legislatívne pravidlá vlády Slovenskej republiky, schválené uznesením vlády Slovenskej republiky č. 241 z 8. apríla 1997, v znení uznesenia vlády Slovenskej republiky č. 1118 zo 16. decembra 1999, uznesenia vlády Slovenskej republiky č. 1130 z 28. novembra 2001 a uznesenia vlády Slovenskej republiky č. 1097 z 19. novembra 2003 sa menia a dopĺňajú takto:

1.	V čl. 1 ods. 1 sa slová „ostatných ústredných orgánov štátnej správy“ nahrádzajú slovami „ostatných orgánov verejnej moci (ďalej len „predkladateľ“)“.

2.	Čl. 1 ods. 2 sa dopĺňa písmenom e), ktoré znie:
„e) odstraňovanie nedostatkov vládneho návrhu zákona podľa stanoviska príslušného orgánu Európskych spoločenstiev alebo Európskej únie.“.

3.	Článok 3a znie: 
„Čl. 3a
(1)   Ak návrh zákona preberá do právneho poriadku Slovenskej republiky smernicu Európskych spoločenstiev alebo rámcové rozhodnutie Európskej únie, musí obsahovať transpozičnú prílohu, v ktorej sa uvedie presné označenie preberaného právneho aktu a údaj o jeho publikácii v Úradnom vestníku Európskych spoločenstiev alebo Úradnom vestníku Európskej únie. 
(2) V záverečných ustanoveniach návrhu zákona sa uvedie odkaz na transpozičnú prílohu v znení: „Týmto zákonom sa preberajú právne akty Európskych spoločenstiev a Európskej únie uvedené v prílohe (č. ...)“. Ak pôjde iba o jediný právny akt, použije sa formulácia v jednotnom čísle.
 (3) Transpozičná príloha má názov: „Zoznam preberaných právnych aktov Európskych spoločenstiev a Európskej únie“, a to vždy, aj keď v nej bude uvedený iba jeden právny akt.“.

4.	V čl. 3b ods. 1 sa slová „Európskeho hospodárskeho priestoru...“ nahrádzajú slovami: „ dohody o Európskom hospodárskom  priestore.“.

5.	V čl. 3b odsek 2 znie:
„(2) V záverečných ustanoveniach návrhu zákona, ktorý je aj technickým predpisom4b), sa uvedie text v tomto znení: „Tento zákon bol prijatý v súlade s právne záväzným aktom Európskych spoločenstiev a osobitnými predpismi o poskytovaní informácií v oblasti technických noriem a technických predpisovx).“ 

Poznámka pod čiarou k odkazu x znie:
„x) Smernica Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov v znení smernice 98/48/ES, zákon č. 264/1999 Z. z. o technických požiadavkách na výrobky a o posudzovaní zhody a o zmene a o doplnení niektorých zákonov v znení neskorších predpisov , nariadenie vlády Slovenskej republiky č. 453/2002 Z. z. o postupoch pri poskytovaní informácií v oblasti technických predpisov a technických noriem“.

6.	V čl. 4 ods. 3 piatej vete sa slová „ten, kto pripravuje“ nahrádzajú slovom „predkladateľ“.

7.	Za čl. 5 sa vkladá článok 5a,  ktorý znie:  
„Čl. 5a
Do zákona sa nesmú preberať (recipovať) ustanovenia nariadenia alebo rozhodnutia prijatého podľa zmlúv zakladajúcich Európske spoločenstvá alebo Európsku úniu, ale použije sa odkaz podľa prílohy č. 1b tretieho bodu.“.

8.	V čl. 8 ods. 5 sa slová „príslušné ministerstvo alebo iný ústredný orgán štátnej správy“ nahrádzajú slovom „predkladateľa“.

9.	Za čl. 8 sa vkladá článok 8a, ktorý vrátane nadpisu znie:
„Čl. 8a
Predbežná informácia
(1)	Predbežná informácia sa vypracúva na účely informovania orgánov verejnej moci a verejnosti o pripravovanom návrhu zákona, najmä s cieľom koordinácie legislatívnych prác.
(2)	Rozsah predbežnej informácie nemá presiahnuť jednu stranu formátu A4; pri rozsiahlych návrhoch zákonov alebo návrhoch zákonov, ktorými sa navrhujú zásadné zmeny, môže byť predbežná informácia vypracovaná v rozsahu najviac dve strany formátu A4. Vzor predbežnej informácie je ustanovený v prílohe č. 1d.
(3)	Predkladateľ návrhu zákona, ktorý sa má predložiť na rokovanie vlády na základe Plánu legislatívnych úloh vlády, vypracuje a zverejní predbežnú informáciu k takémuto návrhu zákona do 30 dní odo dňa schválenia Plánu legislatívnych úloh vlády na príslušný kalendárny rok. Predbežnú informáciu k návrhu zákona, ktorý sa predkladá mimo Plánu legislatívnych úloh vlády, vypracuje a zverejní predkladateľ návrhu zákona tri mesiace pred predpokladaným predložením návrhu zákona na rokovanie vlády. Predbežná informácia sa zverejňuje na internetovej stránke Úradu vlády Slovenskej republiky a internetovej stránke predkladateľa.
(4)	Predkladateľ, zašle o zverejnení predbežnej informácie oznam elektronickou formou orgánom podľa čl. 9 ods. 2 písm. a) až f). Oznam o zverejnení predbežnej informácie obsahuje názov návrhu zákona, internetovú adresu, na ktorej je prístup k predbežnej informácii a elektronickú adresu, na ktorú je možné zaslať pripomienky; ak ide o oznam o predbežnej informácii k návrhu zákona, ktorý sa predkladá mimo Plánu legislatívnych úloh vlády, obsahuje aj číslo materiálu. 
(5)	Pripomienky k predbežnej informácii majú informatívny charakter, neprerokúvajú sa a nevedie sa k nim rozporové konanie. 
(6)	Ak návrhu zákona predchádzal schválený legislatívny zámer, obsahuje predbežná informácia len údaj o názve legislatívneho zámeru, dátume jeho schválenia vládou a internetovú adresu, na ktorej je tento legislatívny zámer prístupný. Predbežná informácia sa nevypracúva v skrátenom pripomienkovom konaní a ak už bol návrh zákona odoslaný na pripomienkové konanie.".

10.	V čl. 9 ods. 2 sa slová „Ministerstvo alebo iný ústredný orgán štátnej správy (ďalej len „navrhovateľ“)“ nahrádzajú slovom „predkladateľ“.

11.	Poznámka pod čiarou k odkazu 9 znie:
„9) Napríklad bod B.3. uznesenia vlády z 20. januára 1999 č. 60.“.

12.	V čl. 9 ods. 6 druhá veta sa vypúšťajú slová „iba ak oznámi navrhovateľovi do posledného dňa určenej lehoty, že zašle pripomienky bezodkladne po uplynutí lehoty.“.

13.	V čl. 9 ods. 7 sa slová „nesplnenie úloh vyplývajúcich z prijatých eurointegračných záväzkov, alebo ak vláda uloží vypracovať“ nahrádzajú slovami „nesplnenie záväzkov vyplývajúcich zo Zmluvy o pristúpení Slovenskej republiky k Európskej únii  nedodržaním lehoty určenej na prebratie smernice Európskych spoločenstiev, rámcového rozhodnutia Európskej únie,  implementáciu nariadení alebo rozhodnutí  Európskych spoločenstiev, alebo ak ide o “.

14.	V čl. 10 odsek 1 znie:
„(1) Pripomienkou podľa týchto legislatívnych pravidiel je v určenej lehote uplatnený a zdôvodnený návrh na úpravu návrhu zákona.  Pripomienkou možno navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Za pripomienku sa považujú aj odôvodnené návrhy, predmetom ktorých nie je navrhnutie nového textu alebo odporučenie úpravy textu, avšak obsahujú konkrétne výhrady k navrhovanému textu a spôsob odstránenia namietaných nedostatkov navrhovaného textu; v takom prípade musí byť zo znenia pripomienky zrejmé, v ktorých častiach a akým spôsobom sa má návrh zákona upraviť. Na podnety (názory, námety a odporúčania), ktoré nespĺňajú náležitosti podľa prvej až tretej vety, predkladateľ návrhu zákona nie je povinný prihliadať a ani ich vyhodnocovať.“.

15.	V čl. 10 ods. 3 druhej vete sa slová „orgán, ktorý návrh zákona na pripomienky zaslal,“ nahrádzajú slovom „predkladateľ“.
 
16.	V čl. 10 odsek 4 znie:
„(4) Zásadná pripomienka znamená kategorický nesúhlas orgánu, ktorý ju uplatnil a predznačuje, že bez akceptovania tejto pripomienky pravdepodobne nebude člen vlády hlasovať za návrh zákona na rokovaní vlády alebo ten, kto uplatnil zásadnú pripomienku, ak bude prítomný na rokovaní vlády, ju vznesie aj na tomto rokovaní. Zásadné pripomienky sa uplatňujú listom ministra, štátneho tajomníka, vedúceho iného pripomienkujúceho orgánu alebo jeho zástupcu; to neplatí, ak ide o uplatnenie zásadnej pripomienky v skrátenom pripomienkovom konaní alebo o zásadnú pripomienku k návrhu právneho predpisu, ktorý neschvaľuje vláda.“.

17.	 V čl. 10 sa za odsek 4 vkladá nový odsek 5, ktorý znie:
„(5) S podpredsedom vlády, ministerstvami a Úradom vlády Slovenskej republiky je vždy potrebné na rozporovom konaní prerokovať tie pripomienky, ktoré označili ako zásadné a ktoré sú predmetom rozporu. S ostatnými ústrednými orgánmi štátnej správy a s orgánmi podľa čl. 9 ods. 2 písm. c) až f) sa na rozporovom konaní vždy prerokuje zásadná pripomienka, ktorá je predmetom rozporu a ktorá sa týka ich vecnej pôsobnosti podľa osobitných zákonov alebo ktorá sa priamo týka postavenia alebo činnosti orgánu verejnej moci (napríklad štátnozamestnaneckého pomeru, rozpočtových pravidiel). Rozporové konanie s orgánmi, ktorým bol návrh zákona zaslaný podľa čl. 9 ods. 2 písm. g), sa vedie len k zásadným pripomienkam, ktoré sú predmetom rozporu a ktoré sa týkajú vecnej pôsobnosti alebo postavenia týchto orgánov. Ak sa nepodarí rozpor vyriešiť ani na úrovni príslušných ministrov alebo vedúcich iných pripomienkujúcich orgánov, predloží sa návrh zákona s rozporom a s legislatívnym zámerom, ak bol vypracovaný, na prerokovanie vláde.“.

Doterajšie odseky 5 a 6 sa označujú ako odseky 6 a 7.

18.	 V čl. 10 sa za ods. 6 vkladá nový odsek 7, ktorý znie:
„(7) Pripomienky k návrhu zákona, ktoré boli zaslané elektronickou formou, sa uvedú vo vyhodnotení pripomienkového konania [čl. 13 ods. 2 písm. e)] spolu s označením, či ide o zásadnú pripomienku, a ak ide o neakceptované pripomienky, s odôvodnením neakceptovania; to platí rovnako na pripomienky povinne pripomienkujúcich orgánov, ako aj na pripomienky nepovinne pripomienkujúcich orgánov a verejnosti. Pripomienky, ktoré neboli zaslané elektronickou formou a pisárske, gramatické a štylistické pripomienky sa vo vyhodnotení pripomienkového konania [čl. 13 ods. 2 písm. e)] neuvádzajú; predkladateľ návrhu zákona uvedie len orgán, ktorý takéto pripomienky uplatnil a uvedie, či išlo o zásadné pripomienky.“.

Doterajší odsek 7 sa označuje ako odsek 8.

19.	 Za čl. 10 sa vkladá článok 10a, ktorý vrátane nadpisu  znie:
„Čl. 10a
 Pripomienkové konanie v rámci Európskeho spoločenstva
(1) Ak má byť návrh zákona predmetom pripomienkového konania v rámci Európskeho spoločenstva podľa právne záväzného aktu Európskych spoločenstiev alebo Európskej únie9a) s Európskou komisiou alebo Európskou centrálnou bankou (ďalej len „vnútrokomunitárne pripomienkové konanie“), zašle minister, vedúci iného ústredného orgánu štátnej správy alebo guvernér Národnej banky Slovenska návrh zákona na pripomienkovanie Európskej komisii alebo Európskej centrálnej banke.
(2) Návrh zákona sa zasiela na vnútrokomunitárne pripomienkové konanie až po jeho prerokovaní v Legislatívnej rade vlády Slovenskej republiky (ďalej len „legislatívna rada“). 
(3) Ak sa návrh zákona zmení podľa výsledkov vnútrokomunitárneho pripomienkového konania, predloží ho minister, vedúci iného ústredného orgánu štátnej správy alebo guvernér Národnej banky Slovenska legislatívnej rade na opätovné prerokovanie.“.

Poznámka pod čiarou k odkazu 9a znie:
„9a) Napríklad Smernica Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov v znení smernice 98/48/ES, rozhodnutie Rady z 29. júna 1998 o konzultácii Európskej centrálnej banky s národnými orgánmi ohľadom návrhu  právnych prepisov.“.

20.	 V čl. 11 odseky 1 a 2 znejú:
„(1) Návrh zákona musí obsahovať Doložku finančných, ekonomických, environmentálnych vplyvov, vplyvov na zamestnanosť a podnikateľské prostredie.
(2) Pri návrhoch zákonov, ktoré majú dopad na rozpočet verejnej správy musia byť uvedené a zdôvodnené ich predpokladané finančné dôsledky na rozpočet verejnej správy, a to nielen na bežný rok, ale aj na nasledujúce rozpočtové roky. Spolu s tým musia byť uvedené aj návrhy na úhradu zvýšených výdavkov alebo na úhradu úbytku príjmov rozpočtu verejnej správy10).“.

Poznámka pod čiarou k odkazu 10 znie: 
„10) § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.“

21.	 V čl. 12 ods. 2 prvej vete sa za slová „organizačné zabezpečenie“ vkladajú slová „vypracované formou Doložky finančných, ekonomických, environmentálnych vplyvov, vplyvov na zamestnanosť a podnikateľské prostredie.

22.	 V čl. 12 ods. 2 sa na konci tretej vety bodka nahrádza čiarkou a pripájajú sa slová: „ako aj stanovisko iných orgánov, ak sa vyjadrili k návrhu zákona na základe oprávnenia podľa osobitného predpisu10a).“.

Poznámka pod čiarou k odkazu 10a znie:
„10a) Napríklad § 4 ods. 1 písm. f) zákona č. 185/2002 Z. z. o Súdnej rade Slovenskej republiky a o zmene a doplnení niektorých zákonov.“.

23.	 V čl. 12 ods. 3 prvej vete sa za slová „dôvodovej správy je“ vkladajú slová „Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie,“.

24.	 V čl. 12 ods. 3 sa vypúšťa druhá veta.

Poznámka pod čiarou k odkazu 12 sa vypúšťa.

25.	 V čl. 12 ods. 3 druhej vete sa vypúšťajú slová „vyhodnotenie dopadu návrhu zákona na zamestnanosť a na tvorbu pracovných miest,13) ako“.

Poznámka pod čiarou k odkazu 13 sa vypúšťa.

26.	 V čl. 13 ods. 1  sa slová „Legislatívnej rade vlády Slovenskej republiky (ďalej len „legislatívna rada“)“ nahrádzajú slovami „legislatívnej rade“.

27.	 V čl. 13 ods. 2 písm. d) prvom bode sa odkaz „(čl. 10 ods. 4)“ nahrádza odkazom „(čl. 10 ods. 5)“ a odkaz „(čl. 10 ods. 5)“ sa nahrádza odkazom „(čl. 10 ods. 6)“.

28.	 V čl. 13 ods. 2 písm. e) znie:
„e) vyhodnotenie pripomienkového konania a vyhodnotenie vnútrokomunitárneho pripomienkového konania,“

29.	 V čl. 13   ods. 3 písm. e) sa vypúšťajú  slová "v Rade hospodárskej a sociálnej dohody Slovenskej republiky,"

30.	 V čl. 13   ods. 3 písm. i) znie: 
„i) informáciu, či návrh zákona má byť predmetom vnútrokomunitárneho pripomienkového konania alebo či sa vnútrokomunitárne pripomienkové konanie uskutočnilo.“

31.	 V poznámke pod čiarou k odkazu 14 sa citácia „Zákon č. 241/2001 Z. z. o ochrane utajovaných skutočností a o zmene a doplnení niektorých zákonov.“ nahrádza citáciou „Zákon č. 215/2004 Z. z. o ochrane utajovaných skutočností a o zmene a doplnení niektorých zákonov.“ a citácia „Vyhláška Národného bezpečnostného úradu č. 432/2001 Z. z., ktorou sa ustanovuje zoznam utajovaných skutočností.“ sa nahrádza citáciou „Nariadenie vlády Slovenskej republiky č. 216/2004 Z. z., ktorým sa ustanovujú oblasti utajovaných skutočností.““.

32.	 V čl. 13 sa vypúšťa  odsek 5. 
Doterajší odsek 6 sa označuje ako odsek 5.

33.	 Čl. 13  sa dopĺňa odsekom 6, ktorý znie:
„(6) Návrh zákona sa na rokovanie legislatívnej rady predkladá aj v elektronickej forme a Úrad vlády Slovenskej republiky ho zverejní na svojej internetovej stránke; zo spôsobu zverejnenia musí byť zrejmé, že ide o návrh zákona predložený na rokovanie legislatívnej rady.“.

34.	 V čl. 14 ods. 1 sa slová „doložky zlučiteľnosti“ nahrádzajú slovami „súladu“.

35.	 Čl. 14 sa dopĺňa odsekmi 3 a 4, ktoré znejú:
„(3) Ak o tom rozhodne legislatívna rada alebo ak o to počas rokovania legislatívnej rady požiada predkladateľ návrhu zákona, vypracuje sekcia vládnej legislatívy Úradu vlády Slovenskej republiky písomný záver z rokovania legislatívnej rady s uvedením pripomienok a odporúčaní, ktoré legislatívna rada k návrhu zákona uplatnila. V písomnom závere podľa prvej vety sa uvedú najmä pripomienky a odporúčania, z ktorých vyplýva zásadná zmena ustanovení návrhu zákona a podstatné legislatívno-technické pripomienky; štylistické a gramatické pripomienky sa neuvádzajú, ak podstatným spôsobom nemenia obsah ustanovení návrhu zákona.
(4) Ak bol vypracovaný písomný záver podľa odseku 3, sekcia vládnej legislatívy Úradu vlády Slovenskej republiky ho bezodkladne doručí predkladateľovi návrhu zákona a predloží ho aj na rokovanie vlády ako súčasť stanoviska legislatívnej rady.“.

36.	V čl. 16 tretia veta znie: „Čistopis vládneho návrhu zákona vyhotovuje ten, kto bol predkladateľom návrhu zákona na rokovanie vlády.“.

37.	V čl. 19a odsek 2 znie:
„(2) Návrh medzinárodnej zmluvy, na platnosť ktorej sa vyžaduje súhlas národnej rady 16),  sa po ukončení pripomienkového konania predkladá na rokovanie vlády. Návrh medzinárodnej zmluvy, ktorá má prednosť pred zákonmi17), sa po ukončení pripomienkového konania predkladá na rokovanie legislatívnej rady a na rokovanie vlády. Návrh medzinárodnej zmluvy, ktorá má prednosť pred zákonmi, musí obsahovať doložku prednosti medzinárodnej zmluvy pred zákonmi. Náležitosti tejto doložky sú uvedené v prílohe č. 1c.“. 

38.	 V čl. 19a sa vypúšťa odsek 4.

39.	 V čl. 20 sa vypúšťa odsek  3, vrátane poznámky pod čiarou k odkazu 18.
 
Doterajší odsek 4 sa označuje ako odsek 3.

40.	Za čl. 20 sa vkladá článok 20a, ktorý znie:
„ Čl. 20a
(1)	Návrh nariadenia vlády, vydaného podľa zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov musí obsahovať prílohu, v ktorej sa uvedie presné označenie implementovaného právneho aktu alebo vykonávanej medzinárodnej zmluvy a údaj o tom, kde je tento právny akt uverejnený alebo kde bol oznámený.
(2)	V záverečných ustanoveniach návrhu nariadenia vlády vydaného podľa zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov sa uvedie odkaz na prílohu podľa odseku 1 v znení: „Týmto nariadením vlády sa vykonávajú právne akty Európskych spoločenstiev uvedené v prílohe(č. ...).“. Ak sa v návrhu nariadenia vlády preberá smernica Európskych spoločenstiev a zároveň sa vykonáva nariadenie alebo rozhodnutie Európskych spoločenstiev alebo medzinárodná zmluva, uvedie sa odkaz v tomto znení: „Týmto nariadením vlády sa preberajú a vykonávajú právne akty Európskych spoločenstiev uvedené v prílohe (č. ...).“ Ak pôjde o jeden právny akt, použije sa formulácia v jednotnom čísle.
(3)	Príloha podľa odseku 1 má názov: „Zoznam vykonávaných právnych aktov Európskych spoločenstiev“ a to vždy, aj keď v nej bude uvedený iba jeden právny akt. Ak sa v návrhu nariadenia vlády preberá smernica Európskych spoločenstiev a zároveň sa vykonáva nariadenie alebo rozhodnutie Európskych spoločenstiev alebo medzinárodná zmluva, príloha má názov: „Zoznam preberaných a vykonávaných právnych aktov Európskych spoločenstiev“.“

41.	V čl. 22 odsek 3 znie:
„(3) Predkladateľ návrhu nariadenia vlády na rokovanie vlády vyhotovuje čistopis nariadenia vlády v znení záverov schválených vládou.“.
 
42.	Článok 23 znie:
„Čl. 23
Čl. 2 až 7, čl. 10a, čl. 11, čl. 13 ods. 1, 2, 5 a 6, čl. 14 a 15 platia primerane aj pre nariadenie vlády.“.

43.	V čl. 24 ods. 7 sa slová „orgán, ktorý návrh vyhlášky vypracoval,“ nahrádzajú slovom „predkladateľ“.
 
44.	V čl. 24 odsek 9 znie:
„(9) Čl. 2 až 7, čl. 10a, čl. 11, čl. 13 ods. 2 až 4, čl. 13 ods. 6 a čl. 15 platia primerane aj pre vyhlášky.“.

45.	V čl. 25 ods. 2 sa slová „ministerstvo, iný ústredný orgán štátnej správy alebo iný orgán štátnej správy.“ nahrádzajú slovom „predkladateľ.“.

46.	Článok 28 sa na konci dopĺňa vetou, ktorá znie: „Podľa zmien a doplnení legislatívnych pravidiel schválených  uznesením vlády z .... 2005 č. ....  sa postupuje od 1. novembra 2005.“.

47.	Príloha č. 1 znie: 
 „Príloha č. 1 k legislatívnym pravidlám 
   vlády Slovenskej republiky

Doložka zlučiteľnosti právneho predpisu
s právom Európskych spoločenstiev a Európskej únie

1.	Predkladateľ právneho predpisu:

2.	Názov návrhu právneho predpisu:

3.	Problematika návrhu právneho predpisu:
a)   je/nie je upravená v práve Európskych spoločenstiev: 	- primárnom
                                                                                              	- sekundárnom, 
b)	  je/nie je upravená v práve Európskej únie: 		- primárnom
                                                                            		- sekundárnom,
c)	 je/nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

4.	Záväzky Slovenskej republiky vo vzťahu k Európskym spoločenstvám a Európskej únii:
a)	identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii, 
b)	identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii,
c)	lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca,
d)	informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,
e)	informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia.

5. Stupeň zlučiteľnosti návrhu právneho predpisu alebo návrhu legislatívneho zámeru s právom Európskych spoločenstiev alebo právom Európskej únie:
-	úplný (ak bola smernica prebratá náležite, t.j. v celom rozsahu ,včas, správne, v príslušnej forme, so zabezpečenou inštitucionálnou infraštruktúrou, s príslušnými sankciami a vo vzájomnej súvislosti)
-	čiastočný (ak minimálne jedna z podmienok náležitej transpozície nie je splnená) 
-	žiadny (ak nebol dosiahnutý úplný ani čiastočný stupeň zlučiteľnosti alebo k prebratiu príde v budúcnosti).

6. Gestor a spolupracujúce rezorty (podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov a podľa návrhu na určenie zodpovednosti ministerstiev a ostatných ústredných orgánov štátnej správy za aplikáciu a prijatie opatrení na vnútroštátnej úrovni k nariadeniam a rozhodnutiam európskych spoločenstiev):

Ak problematika návrhu právneho predpisu nie je v práve Európskych spoločenstiev a Európskej únie upravená, je bezpredmetné vyjadrovať sa k bodom 4., 5. a 6.“.

48.	V prílohe č. 1a sa slová 
„Ú - úplná zhoda
  Č - čiastočná zhoda
  R - rozpor, v prípade rozporu s príslušným ustanovením právneho aktu alebo v prípade, keď ešte nedošlo k transpozícii, ale príde k nej v budúcnosti
 N - neaplikovateľné, transpozícia sa nepredpokladá ani v budúcnosti.“ 
 nahrádzajú slovami
„Ú – úplná zhoda (ak bolo ustanovenie smernice prebraté v celom rozsahu, správne, v príslušnej forme, so zabezpečenou inštitucionálnou infraštruktúrou, s príslušnými sankciami a vo vzájomnej súvislosti)
 Č – čiastočná zhoda (ak minimálne jedna z podmienok úplnej zhody nie je splnená) 
 Ž – žiadna zhoda (ak nebola dosiahnutá ani úplná ani čiastočná zhoda alebo k prebratiu dôjde v budúcnosti)
 n. a. – neaplikovateľnosť (ak sa ustanovenie smernice netýka Slovenskej republiky alebo nie je potrebné ho prebrať)“.

49.	V prílohe č. 1a sa slová „V stĺpci (2) sa uvedie oficiálny preklad normatívnej časti textu právneho aktu v slovenskom jazyku1) rozdelený na články, odseky a pod. (napr. Č:2 O:3 V:5). Preambulu právneho aktu netreba uvádzať. Prílohy sa uvedú názvom a číslom len  v prípade,  keď ich  obsahom  sú  vzorce, obrazce, formuláre žiadostí a  podobné   graficky   znázornené   časti  právneho  aktu. V ostatných prípadoch sa uvádza príloha v plnom znení. Do uzavretia zmluvy o vstupe Slovenskej republiky do Európskych spoločenstiev a Európskej únie je oficiálnym prekladom preklad, ktorý bol zadaný na preklad Centrálnej prekladateľskej jednotke Sekcie Inštitút pre aproximáciu práva Úradu vlády Slovenskej republiky a bol prostredníctvom nej aj preložený, prešiel jej revíziou a bol odovzdaný zadávateľovi alebo preklad, ktorý bol poskytnutý ústredným orgánom štátnej správy a ktorý prešiel revíziou Centrálnej prekladateľskej jednotky Sekcie Inštitút pre aproximáciu práva Úradu vlády Slovenskej republiky.“ nahrádzajú slovami „V stĺpci (2) sa uvedie text smernice publikovaný v Úradnom vestníku EÚ rozdelený na články, odseky a pod. (napr. Č:2 O:3 V:5). Preambulu právneho aktu netreba uvádzať. Prílohy sa uvedú názvom a číslom len  v prípade,  keď ich  obsahom  sú  vzorce, obrazce, formuláre žiadostí a  podobné   graficky   znázornené   časti  právneho  aktu. V ostatných prípadoch sa uvádza príloha v plnom znení.“.

50.	Za prílohu č. 1a sa vkladá nová príloha č. 1b, ktorá  znie:
„ Príloha č. 1b k legislatívnym pravidlám 
     vlády Slovenskej republiky

Pokyny k uvádzaniu a citácii právne záväzných aktov
 Európskych spoločenstiev a Európskej únie
1.	Na označenie úradných zbierok právne záväzných aktov Európskych spoločenstiev a Európskej únie a rozhodnutí Súdneho dvora Európskych spoločenstiev a Súdu prvého stupňa Európskych spoločenstiev sa používajú nasledujúce skratky:
a)	Úradný vestník Európskych spoločenstiev  „Ú. v. ES“ pri právnych aktoch Európskych spoločenstiev a Európskej únie publikovaných do 1. februára 20031),
b)	Úradný vestník Európskej únie „Ú. v. EÚ“ pri právnych aktoch publikovaných po 1. februári 20031),
c)	Zbierka rozhodnutí Súdneho dvora Európskych spoločenstiev a Súdu prvého stupňa Európskych spoločenstiev  „Zb. roz ESD.“.

2.	Skrátená citácia zmlúv zakladajúcich Európske spoločenstvá alebo Európsku úniu sa uvádza napr. „Zmluva o založení Európskeho spoločenstva v platnom znení, Zmluva o pristúpení Slovenskej republiky k Európskej únii“.  Súčasti zmlúv sa uvádzajú nasledovne: „Protokol o ... ... (názov) pripojený k Zmluve o založení Európskeho spoločenstva/Zmluve o Európskej únii/Zmluve o založení Európskeho spoločenstva a Zmluve o Európskej únii, Akt o podmienkach pristúpenia pripojený k Zmluve o pristúpení Slovenskej republiky k Európskej únii“.

3.	V texte právneho predpisu sa ustanovenia nariadenia alebo rozhodnutia Európskych spoločenstiev necitujú, ale použije sa odkaz na osobitný predpis a v príslušnej poznámke pod čiarou sa uvedie názov a publikačný zdroj. V texte právneho predpisu sa ustanovenia smernice Európskych spoločenstiev alebo rámcové rozhodnutia Európskej únie necitujú, ale použije sa odkaz na osobitný predpis, ktorým je všeobecne záväzný právny predpis, v ktorom je ustanovenie smernice alebo rámcového rozhodnutia prebraté. V príslušnej poznámke pod čiarou sa uvedie jeho názov a publikačný zdroj. To neplatí, ak ide o odkaz podľa § 3 ods. 3 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov. 

4.	Nariadenie sa uvádza takto: „Nariadenie Európskeho parlamentu a Rady (ES/EHS)/Rady (ES/EHS)/Komisie (ES/EHS) č. .../... zo dňa .. .. .... názov (Ú. v. ES/Ú. v. EÚ L ..., .. .. .... dátum publikácie)“. Pokiaľ má nariadenie jednu novelizáciu, potom sa nariadenie a jeho novelizácia uvedie takto: „Nariadenie Európskeho parlamentu a Rady (ES/EHS)/Rady (ES/EHS)/Komisie (ES/EHS) č. .../... zo dňa .. .. .... názov (Ú. v. ES/Ú. v. EÚ L ..., .. .. .... dátum publikácie)  v znení nariadenia/rozhodnutia Európskeho parlamentu a Rady (ES/EHS)/Rady (ES/EHS)/Komisie (ES/EHS) č. .../... zo dňa .. .. .... (Ú.v. ES/Ú.v. EÚ L ..., .. .. .... dátum publikácie)“.  Pokiaľ má nariadenie viacero novelizácií, potom sa uvádza s dodatkom „...v platnom znení“.  

5.	Smernica sa uvádza takto: „Smernica Európskeho parlamentu a Rady/Rady/Komisie .../.../ES/EHS zo dňa .. .. .... názov (Ú. v. ES/Ú. v. EÚ L ..., .. .. .... dátum publikácie)“. Pri jej novelizácii sa neuvádza názov novelizujúceho právne záväzného aktu. Pokiaľ má smernica viacero novelizácií, potom sa uvádza s dodatkom „...v platnom znení“.

6.	Rozhodnutie sa uvádza obdobne, ako je uvedené v piatom bode o smernici.

7.	V transpozičnej prílohe a prílohe podľa čl. 20 ods. 1 sa smernica uvádza spolu s novelizáciami, v ktorých znení sa preberá. Všetky ďalšie novelizácie smernice sa uvádzajú ako jednotlivé právne akty v samostatných bodoch.

8.	Rozhodnutia Súdneho dvora Európskych spoločenstiev a Súdu prvého stupňa Európskych spoločenstiev sa uvádzajú nasledovne: „rozhodnutie Súdneho dvora Európskych spoločenstiev/ Súdu prvého stupňa Európskych spoločenstiev vo veci  C/T- .../.. názov strany/strán [rok publikácie v zbierke rozhodnutí] Zb. roz. ESD ..-....(zväzok – číslo strany, kde sa začína publikácia rozhodnutia)“.

9.	Ak sa uvádza úplné označenie právne záväzného aktu Európskych spoločenstiev a Európskej únie (aj s uvádzaním názvu), tento sa vždy uvádza s veľkým začiatočným písmenom. V opačnom prípade (keď sa neuvádza názov), označenie právne záväzného aktu sa začína malým písmenom.“.

Poznámka pod čiarou k odkazu 1 znie:
„1) Zákon č. 416/2004 Z. z. o Úradnom vestníku Európskej únie v znení zákona č. 606/2004 Z. z.“

Doterajšia príloha č. 1b sa označuje ako príloha č. 1c .

51.	Príloha 1c znie:
„Príloha č. 1c
									k legislatívnym pravidlám
									vlády Slovenskej republiky

Doložka prednosti
 medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy:

2.	Názov zmluvy:

3.	Účel a predmet zmluvy a jeho úprava v právnom poriadku Slovenskej republiky:

4.  Priama úprava práv alebo povinností fyzických osôb alebo právnických   osôb:      

5. Úprava predmetu medzinárodnej zmluvy v práve ES/EÚ

6. Kategória zmluvy podľa čl. 7 ods.4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):     

 7. Kategória zmluvy podľa čl.7 ods.5  Ústavy Slovenskej republiky (má prednosť pred   zákonmi ):
	
8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo zmeny z dôvodu duplicity):

Vysvetlivky
K bodu 1
Ide o určenie gestora medzinárodnej zmluvy v súlade so Zásadami vlády Slovenskej republiky pre oblasť medzinárodných zmlúv.
K bodu 2
	Okrem názvu zmluvy je potrebné z dôvodu jasnej identifikácie zmluvy uviesť aj miesto a dátum jej prijatia (pri mnohostranných zmluvách) alebo miesto a dátum jej podpisu (pri dvojstranných zmluvách).
K bodu 3
	Obsahom je všeobecná identifikácia účelu a predmetu zmluvy, oblasti vzťahov, ktoré upravuje v nadväznosti na analogickú úpravu v právnom poriadku Slovenskej republiky .
K bodu 4
	Je potrebné  uviesť články zmluvy, ktoré  priamo upravujú práva a povinnosti fyzických osôb a právnických osôb.
K bodu 5
Uvedú sa právne záväzné akty ES/EÚ, ktoré upravujú predmet medzinárodnej zmluvy a súlad zmluvy s právom ES/EÚ. Súlad zmluvy sa vyjadrí slovom úplná zhoda/čiastočná zhoda/žiadna zhoda / bezpredmetnosť.
K bodu 6
	Základná kategorizácia tzv. prezidentských zmlúv. Je potrebné uviesť konkrétny typ zmluvy v súlade s čl. 7 ods.4 ústavy, to znamená, či ide o medzinárodnú zmluvu o ľudských právach a základných slobodách, medzinárodnú politickú zmluvu, medzinárodnú zmluvu vojenskej povahy, medzinárodnú zmluvu, z ktorej vzniká Slovenskej republike členstvo v medzinárodných organizáciách, medzinárodnú hospodársku zmluvu všeobecnej povahy, medzinárodnú zmluvu, na vykonanie ktorej je potrebný zákon, a medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb.
K bodu 7
	Záverečná klasifikácia prednosti zmluvy pred zákonmi Slovenskej republiky. Predkladateľ je povinný uviesť konkrétny typ zmluvy v súlade s čl. 7 ods. 5 ústavy, teda či ide o medzinárodnú zmluvu o ľudských právach a základných slobodách, medzinárodnú zmluvu, na vykonanie ktorej nie je potrebný zákon, a medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb. 
K bodu 8
	Uvedie sa potreba zrušenia alebo zmeny duplicitnej právnej úpravy s vyznačením konkrétnych zákonov resp. paragrafov.“.

52.	 Za prílohu č. 1c sa vkladá príloha č. 1d, ktorá znie:
„Príloha č. 1d k Legislatívnym pravidlám vlády Slovenskej republiky

Predbežná informácia
1.	Podnet na vypracovanie a predloženie návrhu právneho predpisu a predpokladaný dátum predloženia na rokovanie vlády

2.	Dôvody na prijatie navrhovaného právneho predpisu

3.	Ciele prijatia návrhu právneho predpisu

4.	Predpokladané finančné dôsledky na rozpočet verejnej správy, zamestnanosť, podnikateľské prostredie a životné prostredie

5.	Zoznam právnych predpisov, ktoré bude potrebné zmeniť po prijatí návrhu právneho predpisu

6.	Zoznam vykonávacích právnych predpisov, ktoré bude potrebné prijať po schválení návrhu právneho predpisu

7.	Implementácia návrhu právneho predpisu 

Vysvetlivky:
K bodu 1 – uvádza sa, či bol návrh právneho predpisu vypracovaný na základe Programového vyhlásenia vlády SR, Plánu legislatívnych úloh vlády SR, na základe iného podnetu (napr. uznesenie vlády SR, uznesenie NR SR, plnenie záväzkov voči EÚ/ES) alebo z vlastného podnetu. V tomto bode sa tiež uvedie predpokladaný dátum predloženia návrhu zákona na rokovanie vlády SR.

K bodu 2 – uvádza sa stručné zhrnutie najdôležitejších dôvodov, ktoré viedli k príprave návrhu právneho predpisu (napr. pri vykonávacích predpisoch naplnenie splnomocňovacieho ustanovenia). Ak je dôvodom absencia právnej úpravy v niektorej oblasti, uvedie sa stručne, prečo je potrebné danú oblasť právne regulovať. Ak ide o zmenu platného právneho predpisu alebo o „nahradenie“ platného právneho predpisu novým, uvedie sa stručný dôvod, prečo je platná právna úprava nevyhovujúca a je potrebné ju zmeniť (napr. z dôvodu zmeny komunitárneho práva, z dôvodu zmeny vyvolanej prijatím iného právneho predpisu, z dôvodu odstránenia problémov v aplikačnej praxi). Uvádzajú sa len najdôležitejšie dôvody vo forme konštatovania bez potreby rozsiahleho odôvodnenia uvádzaných tvrdení.

K bodu 3 – obdobne ako pri bode 2 sa vo forme konštatácie uvedú stručne najdôležitejšie ciele, ktoré sa sledujú prijatím návrhu právneho predpisu. Body 2 a 3 je možné spojiť, najmä ak je z dôvodov prijatia návrhu právneho predpisu zrejmé, aké sú ciele návrhu právneho predpisu (napr. pri odstránení aplikačných problémov alebo naplnení splnomocňovacieho ustanovenia).

K bodu 4 – tento bod má tvoriť základ pre Doložku finančných, ekonomických, environmentálnych vplyvov, vplyvov na zamestnanosť a podnikateľské prostredie. Uvádzajú sa v ňom stručne vo forme konštatovania predpokladané dopady na jednotlivé oblasti spolu s návrhom na úhradu zvýšených výdavkov rozpočtu verejnej správy alebo na úhradu úbytku príjmov rozpočtu verejnej správy (či sa budú uhrádzať v rámci schválených rozpočtových limitov alebo iným spôsobom) a to nielen na bežný rok, ale aj na tri nasledujúce rozpočtové roky.

K bodu 5 – uvádzajú sa platné právne predpisy, ktoré sa budú návrhom právneho predpisu priamo novelizovať alebo ktoré bude potrebné zmeniť po prijatí návrhu právneho predpisu.

K bodu 6 – tento bod sa uvádza, ak návrh právneho predpisu predpokladá vydanie vykonávacích právnych predpisov.

K bodu 7 – v tomto bode sa stručne uvedú zásadné opatrenia nelegislatívnej povahy, ktoré bude potrebné vykonať po prijatí návrhu právneho predpisu, resp. ktorými bude právny predpis zavedený do praxe a ktoré budú mať väčší vplyv na danú oblasť spoločenských vzťahov (napr. organizačné a personálne zmeny v rámci orgánov verejnej moci, nutnosť transformácie zdravotníckych zariadení, rušenie súdov a presun agendy).“.

53.	 V prílohe č. 2 v   bode 19 písm. a) sa slová „Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane alebo na vykonanie medzinárodnej zmluvy“ nahrádzajú slovami „medzinárodných zmlúv podľa článku 7 odsek 2 Ústavy Slovenskej republiky“.

54.	 V prílohe č. 2 v   bode 21 sa na konci pripája tento text: „alebo publikované v Úradnom vestníku Európskych spoločenstiev alebo Úradnom vestníku Európskej únie. Odkaz podľa § 3 ods. 3 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov, na smernicu sa uvádza v texte aproximačného nariadenia.“.

55.	V prílohe č. 2 v  bode 22 sa v šiestom odseku pripája veta „Ak sa cituje viacero predpisov, uvádzajú sa v poznámke pod čiarou v chronologickom poradí, pričom skôr prijatý predpis sa cituje ako prvý.“

56.	V prílohe č. 2 v  bode 26 sa tretia a štvrtá veta nahrádzajú týmito vetami „Ak sa má výnimočne jedným právnym predpisov priamo novelizovať viac právnych predpisov, označujú sa samostatnými článkami a v chronologickom poradí, pričom skôr prijatý predpis sa uvedie ako prvý. Ak sa v druhom a ďalších článkoch navrhuje novelizovať zákon kódexového typu alebo zákon, ktorý predstavuje všeobecnú úpravu v predmetnej oblasti (napr. Občiansky zákonník, Občiansky súdny poriadok, Trestný zákon, Trestný poriadok, Zákonník práce, bchodný zákonník), uvádzajú sa tieto ako prvé v chronologickom poradí v akom boli schválené. Ustanovenie prvej vety o obsahu čl. I sa vzťahuje na každý ďalší článok. Ustanovenie o účinnosti novely právneho predpisu sa vždy označuje číslom posledného článku.“.

57.	 V prílohe č. 2 v bode 37 sa na konci pripája veta, ktorá znie: „Ak sa v nadväznosti na zrušenie ustanovenia ruší aj poznámka pod čiarou k príslušnému odkazu, vyjadruje sa to vetou: „Poznámka pod čiarou k odkazu 2 sa vypúšťa.“. V tomto prípade sa nasledujúce odkazy neprečíslovávajú.“.

58.	 V prílohe č. 2 v bode 59 sa vypúšťa písmeno e).

59.	 V prílohe č. 2 sa za bod 59 vkladá bod 59a, ktorý znie"
"59a. Orgány Európskych spoločenstiev a Európskej únie sa uvádzajú nasledovne: „Európska komisia“ alebo po zavedení legislatívnej skratky „Komisia“, „Rada Európskej únie“ alebo po zavedení legislatívnej skratky „Rada“ a „Európsky parlament“.
Pri používaní pojmu členský štát sa vždy v jednotnej forme uvedie „členský štát Európskej únie“, alebo sa zavedie legislatívna skratka „členský štát“.“. 

60. Slovo „navrhovateľ“ sa v celom texte a vo všetkých gramatických tvaroch nahrádza slovom „predkladateľ“ v príslušnom gramatickom tvare.